Jizzaxda 2 erkak 3 ta Nexia’ning ichidagi pul va buyumlarni o‘g‘irlab ketdi

Jizzax viloyati G‘allaorol tumani “Baxt” mahallasida uchta Nexia rusumli mashinaning eshiklari qulfi buzilib, avtomashinalarda bo‘lgan pul va bir qancha buyumlar o‘g‘irlab ketildi. Bu haqda “Postda.uz” xabar berdi.

Ma’lum qilinishicha, avtomobillarning biridan 250 ming so‘m pul, boshqasidan dori qutisi, o‘t o‘chirish vositasi, xavfdan ogohlantiruvchi belgi, 200 ming so‘mlik ehtiyot qism va 150 ming so‘m pul olingan. Uchinchi avtomashinadan esa “Antiradar” qurilmasi va videoyozuvlarni qayd etish moslamasi g‘oyib bo‘lgan.
Ichki ishlar organlari xodimlari jinoyatni tezkorlik bilan ochishga muvaffaq bo‘ldi. Ma’lum bo‘lishicha, o‘g‘rilikni Forish tumanida istiqomat qiluvchi 1996-yilda tug‘ilgan A.T. va 1980-yilda tug‘ilgan I.R. sodir etgan.
Holat yuzasidan Jinoyat kodeksining tegishli bandi bilan jinoyat ishi qo‘zg‘atilgan. Hozirda dastlabki tergov harakatlari olib borilmoqda.